钦定古今图书集成/明伦汇编/官常典/第777卷 > 羊元保
## 钦定古今图书集成/明伦汇编/官常典/第777卷 > 羊元保

按《宋书》本传，“元保，太山南城人也。祖楷，尚书都官郎。
父绥，中书侍郎。元保起家楚台太常博士，遭母忧。服
阕，右将军何无忌、前将军诸葛长民俱板为参军，并
不就。除临安令，刘穆之举为高祖镇军参军，库部郎，
永世令。复为高祖太尉参军，转主簿，丹阳丞。少帝景
平二年，入为尚书右丞，转左丞、司徒长史。府公王弘”
甚知重之，谓左长史庾登之、吏部尚书王淮之曰：“卿
二贤明美朗识，会悟多通，然弘懿之望，故当共推羊
也。”顷之，入为黄门侍郎，善奕棋，棋品第三，太祖与赌
郡，戏胜，以补宣城太守。先是，刘式之为宣城，立吏民
亡叛，制一人不禽，符伍里吏送州作部，若获者赏位
二阶。元保以为非宜，陈之曰：“臣伏寻亡叛之由，皆出
于穷逼，未有足以推存而乐为此者也。今立殊制，于
事为苦。臣闻苦节不可贞，惧致流弊。昔龚遂譬民于
乱绳，缓之然后可理；黄霸以宽和为用，不以严刻为
先。臣愚公谓单身逃役，便为尽户。今一人不测，坐者
甚多，既惮重负，各为身计，牵挽逃窜，必致繁滋。又能
禽获叛身，类非谨惜，既无堪能，坐陵劳吏，名器虚假，
所妨实多。将阶级不足供赏，服勤无以自劝。又寻此
制，施一邦而已，若其是邪，则应与天下为一；若其非
邪，亦不宜独行一郡。民离忧患，其弊将甚。臣忝守所
职，惧难遵用，致率管穴，冒以陈闻。”由是此制得停。元
保在郡一年，为廷尉数月，迁尚书吏部郎，御史中丞
衡阳王义季右军长史、南东海太守，加辅国将军。入
为都官尚书，左卫将军，加给事中，丹阳尹、会稽太守。
又徙吴郡太守，加秩中二千石。太祖以元保廉素寡
欲，故频授名郡。为政虽无干绩，而去后常见思。不营
财利，处家俭薄。太祖尝曰：“人仕宦非唯须才，然亦须
运命，每有好官缺，我未尝不先忆羊元保。”元凶弑立，
为吏部尚书，领国子祭酒，寻加光禄大夫。及世祖入
讨，朝野多南奔，劭集群僚横刀怒曰：“卿等便可去矣。”
众战惧，莫敢言。元保容色不异，徐曰：“臣以死奉朝。”劭
乃解。世祖即位，以为散骑常侍，领崇宪卫尉，寻迁金
紫光禄大夫，又以谨敬见知，赐赉甚厚。大明初，进位
光禄大夫。五年，迁散骑常侍、特进、元保。自少至老，谨
于祭奠，四时珍新，未得祠荐者，口不妄尝。八年，卒，时
年九十四，谥曰定子。